Številka: 900-208/2012-3

Datum: 26. 10. 2012

**Z A P I S N I K**

4. izredne seje Sveta Četrtne skupnosti Rožnik MOL, ki je bila v četrtek, 25. 10. 2012 ob 18. uri v prostorih Službe za lokalno samoupravo, MU, MOL, Viška cesta 38 v Ljubljani.

Sejo je na podlagi 58. člena Statuta Mestne občine Ljubljana sklicala in vodila podpredsednica Sveta Četrtne skupnosti Rožnik MOL gospa Živa Vidmar (v nadaljevanju: predsedujoča).

NAVZOČI ČLANI SVETA: Tatjana Burnik, Tomaž Čučnik, Dušan Fatur, Selma Halilović, Borut Knez, Daniel Kušer, Saša Novak, Tomaž Šemrov, Vesna Škerl in Živa Vidmar.

OPRAVIČENI ČLANI SVETA: Jožica Vrhunc in Anton Franc Gunde.

ODSOTNI ČLANI SVETA: Gregor Ciglar, Ana Iskra in Rastko Korošec.

OSTALI NAVZOČI: Aleš Markovič, prebivalec Rožne doline, Špela Šivavec in Mojca Mak, javni uslužbenki SLS, MU, MOL.

Na začetku seje je predsedujoča ugotovila, da je od 15 članov sveta prisotnih 10 članov, kar pomeni, da je bil svet sklepčen in je lahko začel z delom.

**Seja se ni snemala.**

Seja je bila sklicana z naslednjim

**DNEVNIM REDOM:**

1. **Uvedba enosmernega prometa in parkomatov na območju Rožne doline.**

Navzočih je bilo 10 članov sveta.

Opredeljenih je bilo 10 članov sveta.

Za predlagani dnevni red je glasovalo 10 članov sveta.

**Dnevni red je bil sprejet.**

**AD 1**

**UVEDBA ENOSMERNEGA PROMETA IN PARKOMATOV NA OBMOČJU ROŽNE DOLINE.**

Predsedujoča je pozdravila navzoče in povedala, da je bila izredna seja sveta sklicana zato, ker so začela v ČS Rožnik prihajati sporočila, da se v Rožni dolini postavljajo parkomati. Izkazalo se je to, kar se navadno dogaja: problemi v ČS se rešujejo parcialno in ne celostno. ČS ima pristojnost sodelovati pri reševanju prometa na svojem terenu. Glede na to, da je ČS Rožnik razpravljala samo o ureditvi mirujočega prometa v kareju Cesta 27. aprila, Škrabčeva, RD Cesta I in Cesta v Rožno dolino, tj. o vpeljavi enosmernih ulic zato, da se poveča število parkirnih mest, da pa o drugih ulicah oz. administrativnih karejih, kaj šele o postavitvi parkomatov svet ČS ni razpravljal, se je podpredsednica Živa Vidmar odločila, da napiše pismo županu (dop. štev. 371-706/2012-1), v katerem je navedenih osem vprašanj, na katere smo v ČS pričakovali odgovore. Prišla sta dva suhoparna uradniška odgovora iz Oddelka za gospodarske javne službe in promet ter iz službe za lokalno samoupravo: *da bodo obvestila* posredovana *v teh dneh* ter *da bodo stanovalci dobili parkomate, ki bodo vključeni od 7. do 17. ure od ponedeljka do petka* (možnost parkiranja skupaj 10 ur), ter *da bodo dobili* *stanovalci s stalnim prebivališčem parkirne dovolilnice na podlagi Odloka o cestnoprometni ureditvi in plačila sorazmernega dela določene cene za letno dovolilnico.* Od župana niti besede, čeprav gre za precedenčen primer, saj Rožna dolina ni običajna mestna soseska, prebivalci pa so plačevali samoprispevek za asfaltiranje cest, kar je v mestu izjema. Obravnava problematike torej v ničemer ne upošteva, da je eden izmed glavnih povzročiteljev problema parkiranja študentsko naselje, ki povzroča kaos zlasti v popoldanskih, nočnih in jutranjih urah, pri čemer je promet oviran tudi na dovozih k individualnim hišam.

V razpravi so sodelovali vsi prisotni člani sveta in gospod Aleš Markovič. Predsedujoča je dala na glasovanje naslednje:

**Predlog SKLEPA št.: 1/4iz:**

**Prebivalci Rožne doline niso proti parkomatom, vendar ne vidijo smisla v takem reševanju problemov mirujočega prometa,** če se ne upošteva, da je to vilsko naselje z vrtovi, da je v sredi Študentsko naselje (z več kot 3000 prebivalci s komaj 500 parkirišči), da so tu študenti-vozači na fakultetah brez parkirišč, da so večstanovanjske hiše na individualnih parcelah itd. Iz odgovorov mesta je videti, **da je problematika obravnavana šablonsko, nima strokovne obdelave, da se ne upošteva krajevne specifike,** npr., da enosmerne ulice morajo imeti dvosmerne kolesarske steze, da morajo biti dohodi/izhodi oz. dovozi/izvozi do hiš neovirani in zaradi dostave izenačeni (kdo jih bo pozimi čistil?), da s parkomati ni rešeno zimsko in sezonsko čiščenje vseh mestnih cest, da vsaka hiša nima možnosti parkirati na svoji parceli, **da časovna omejenost med 7. in 17. uro ne zagotavlja možnosti parkiranja prebivalcem itd.**, da so parkomati samo denarni nabiralniki mesta, kajti za prebivalce Rožne doline je pomembno parkiranje od 0. do 24. ure, ne samo od 7. do 17. ure.

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep 1/4iz je bil sprejet.**

**In**

**Predlog SKLEPA št.: 2/4iz:**

**Iz odgovorov strokovnih služb je razvidno, da bodo dovolilnice za prebivalce dodeljevane po *Odloku o cestnoprometni ureditvi (Ur. l. RS 122/07, 101/09, 31/10, 76/10, 48/11 in 57/11),* kar je v nesorazmerju z vložkom samoprispevka prebivalstva Rožne doline pri asfaltiranju cest,** v nekaterih primerih pa tudi odstopu privatne lastnine – zemljišč – v korist javnim površinam, torej pločnikom ter parkiriščem. Cena dovolilnic je tudi v nesorazmerju z dejansko vrednostjo teh. Dovolilnice imetnikom v ničemer ne zagotavljajo možnosti parkiranja, saj problem parkiranja zaradi bližine študentskih naselij nastaja tudi, ali zlasti v večernih urah, ko je parkiranje že brezplačno.

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep 2/4iz je bil sprejet.**

**In**

**Predlog SKLEPA št.: 3/4iz:**

**Dovolilnice morajo biti dodeljene individualno, odvisno od primera do primera! Dovolilnice morajo biti zagotovljene tudi za najemnike in podnajemnike, zlasti podnajemnike študente!**

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep 3/4iz je bil sprejet.**

**In**

**Predlog SKLEPA št.: 4/4iz:**

**Z uvedbo parkomatov bo vpeljan prometni kaos** ne samo za domačine, ampak tudi za študente in uslužbence vladnih služb. **Ta kaos pa bo še večji, če ne bo enoten režim vpeljan po vsej Rožni dolini hkrati in ne danes tu, jutri tam!** Problem parkiranja študentov se bo razširil izven Rožne doline (Tehnološki park!). Prebivalcem Rožne doline pa po preteku obratovalnega časa parkomatov po 17. uri kljub kupljenim dovolilnicam še zdaleč ne bodo zagotovljeni parkirni prostori in prosti dohodi do hiš in garaž. Problem parkiranja se bo preselil na vse ulice s sredinsko črto, saj se lahko na takšnih ulicah že zdaj parkira neovirano in brezplačno, kar pa bodo parkomati zaradi plačljivosti parkirišč le še poslabšali. V praksi to pomeni, da bodo lahko po uvedbi parkomatov lahko zaparkirane tudi najprometnejše ulice v Rožni dolini, ki so praviloma ločene s sredinsko črto.

Navzočih je bilo 10 članov sveta.

Opredeljenih je bilo 10 članov sveta.

Za predlagani sklep je glasovalo 10 članov sveta.

**Sklep 4/4iz je bil sprejet.**

Predsedujoča je ob 19.30 zaključila sejo.

Živa Vidmar, l. r.

podpredsednica Sveta

Četrtne skupnosti Rožnik

Mestne občine Ljubljana